CELEX: 52016PC0354
Language: el
Date: 2016-06-01
Title: Πρόταση EKTEΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ για την τροποποίηση της εκτελεστικής απόφασης 2013/676/ΕΕ με την οποία επιτρέπεται στη Ρουμανία να συνεχίσει την εφαρμογή ειδικού μέτρου παρέκκλισης από το άρθρο 193 της οδηγίας 2006/112/ΕΚ σχετικά με το κοινό σύστημα φόρου προστιθεμένης αξίας

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 1.6.2016
            COM(2016) 354 final
            2016/0163(NLE)
            Πρόταση
            EKTEΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ
            για την τροποποίηση της εκτελεστικής απόφασης 2013/676/ΕΕ με την οποία επιτρέπεται στη Ρουμανία να συνεχίσει την εφαρμογή ειδικού μέτρου παρέκκλισης από το άρθρο 193 της οδηγίας 2006/112/ΕΚ σχετικά με το κοινό σύστημα φόρου προστιθεμένης αξίας
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑIΣΙΟ ΤΗΣ ΠΡOΤΑΣΗΣ
            
            
               
                  Σύμφωνα με το άρθρο 395 παράγραφος 1 της οδηγίας 2006/112/ΕΚ, της 28ης Νοεμβρίου 2006, σχετικά με το κοινό σύστημα φόρου προστιθέμενης αξίας (εφεξής «η οδηγία ΦΠΑ»), το Συμβούλιο, αποφασίζοντας ομόφωνα έπειτα από πρόταση της Επιτροπής, μπορεί να επιτρέπει σε κάθε κράτος μέλος να θεσπίζει ειδικά μέτρα παρέκκλισης από τις διατάξεις της εν λόγω οδηγίας, για λόγους απλούστευσης των διαδικασιών επιβολής του ΦΠΑ ή πρόληψης ορισμένων τύπων φοροδιαφυγής ή φοροαποφυγής.
               
               
                  Με επιστολή που πρωτοκολλήθηκε στην Επιτροπή στις 9 Φεβρουαρίου 2016, η Ρουμανία ζήτησε παράταση της παρέκκλισης από το άρθρο 193 της οδηγίας ΦΠΑ προκειμένου να εφαρμόσει τον μηχανισμό αντιστροφής της επιβάρυνσης στα προϊόντα ξύλου. Σύμφωνα με το άρθρο 395 παράγραφος 2 της οδηγίας ΦΠΑ, η Επιτροπή ενημέρωσε τα άλλα κράτη μέλη, με επιστολή με ημερομηνία 23 Μαρτίου 2016, σχετικά με το αίτημα που υπέβαλε η Ρουμανία. Με επιστολή με ημερομηνία 29 Μαρτίου 2016, η Επιτροπή κοινοποίησε στη Ρουμανία ότι διέθετε όλες τις αναγκαίες πληροφορίες για την εξέταση του αιτήματος.
               
            
            
               •Γενικό πλαίσιο
            
            
               
                  Κατά γενικό κανόνα, το άρθρο 193 της οδηγίας ΦΠΑ ορίζει ότι ο ΦΠΑ οφείλεται από τον υποκείμενο στον φόρο ο οποίος πραγματοποιεί φορολογητέα παράδοση αγαθών ή παροχή υπηρεσιών.
               
            
            
               Σύμφωνα με το άρθρο 395 της οδηγίας ΦΠΑ, το 2009 η Ρουμανία ζήτησε παρέκκλιση προκειμένου να της επιτραπεί η εφαρμογή του μηχανισμού αντιστροφής της επιβάρυνσης, μεταξύ άλλων, για προμήθειες προϊόντων ξύλου. Στο πλαίσιο της διαδικασίας αυτής, ο υποκείμενος στον φόρο προς τον οποίο πραγματοποιείται η παράδοση, καθίσταται υπόχρεος για την καταβολή του ΦΠΑ. Στα εν λόγω προϊόντα ξύλου περιλαμβάνονται, ειδικότερα, μη υλοτομημένη ξυλεία, ξυλεία κυκλικής διατομής ή πριστή ξυλεία για την παραγωγή τεχνουργημάτων, καυσόξυλα, προϊόντα ξυλείας, καθώς και ορθογωνικής διατομής ή λεπτομερώς τεμαχισμένη ξυλεία και ακατέργαστη, κατεργασμένη ή ημικατεργασμένη ξυλεία.
            
            
               Η εν λόγω αίτηση είχε εγκριθεί με την εκτελεστική απόφαση 2010/583/ΕΕ
                  1
                του Συμβουλίου έως τις 31 Δεκεμβρίου 2013 και, όσον αφορά τα προϊόντα ξύλου, παρατάθηκε μέχρι τις 31 Δεκεμβρίου 2016 με την εκτελεστική απόφαση 2013/676/ΕΕ
                  2
                του Συμβουλίου.
            
            
               Η Ρουμανία ζητά τώρα εκ νέου τώρα παράταση της παρέκκλισης όσον αφορά την εφαρμογή του μηχανισμού αντιστροφής της επιβάρυνσης στις προμήθειες των εν λόγω προϊόντων ξύλου.
            
            
               Με βάση την έκθεση που υπέβαλε η Ρουμανία, η οποία υποβλήθηκε μαζί με την αίτηση παράτασης του μέτρου, ο ορισμός του λήπτη ως υπόχρεου για την καταβολή του ΦΠΑ για τις παραδόσεις των προαναφερόμενων προϊόντων ξύλου είχε ως αποτέλεσμα να εμποδίζει τη φοροαποφυγή και τη φοροδιαφυγή σ’ αυτόν τον τομέα που χαρακτηρίζεται από μεγάλο αριθμό μικρών μεταπωλητών και διαμεσολαβητών που, όπως έχει αποδειχθεί, είναι δύσκολο να ελεγχθούν. Η παράταση για μια ακόμα, χρονικά περιορισμένη, περίοδο φαίνεται, επομένως, δικαιολογημένη, δεδομένου ότι δεν αποδείχθηκε ότι το μέτρο είχε αρνητικό αντίκτυπο στην απάτη σε επίπεδο λιανικής, σε άλλους τομείς ή σε άλλα κράτη μέλη.
            
            
               Ωστόσο, οποιαδήποτε νέα παράταση πρέπει να περιορίζεται χρονικά, ώστε να εκτιμάται κατά πόσο εξακολουθούν να ισχύουν οι συνθήκες στις οποίες έχει βασιστεί. Προτείνεται επομένως να γίνει δεκτό το αίτημα μέχρι την 31η Δεκεμβρίου 2019 και να υποβάλει η Ρουμανία εκ νέου έκθεση που θα περιλαμβάνει επανεξέταση της αποτελεσματικότητας του μέτρου και εκτίμηση του κινδύνου απάτης στον τομέα του ξύλου εάν πρόκειται να προβλεφθεί αίτημα νέας παράτασης μετά την ημερομηνία αυτή.
            
            
               2.ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ
            
            
               •Νομική βάση
            
            
               Άρθρο 395 της οδηγίας ΦΠΑ.
            
            
               •Επικουρικότητα (σε περίπτωση μη αποκλειστικής αρμοδιότητας) 
            
            
               Λαμβανομένης υπόψη της διάταξης της οδηγίας ΦΠΑ στην οποία βασίζεται η πρόταση, η πρόταση εμπίπτει στην αποκλειστική αρμοδιότητα της Ένωσης. Ως εκ τούτου, δεν εφαρμόζεται η αρχή της επικουρικότητας.
            
            
               •Αναλογικότητα
            
            
               Η απόφαση αφορά άδεια που χορηγείται σε κράτος μέλος κατόπιν αιτήματός του και ουδόλως συνιστά υποχρέωση.
            
            
               Δεδομένου του περιορισμένου πεδίου εφαρμογής της παρέκκλισης, το ειδικό μέτρο είναι ανάλογο προς τον επιδιωκόμενο στόχο, δηλαδή την παρεμπόδιση ορισμένων μορφών φοροδιαφυγής ή φοροοαποφυγής σε συγκεκριμένο τομέα. 
            
         
         
            
               •Επιλογή του νομικού μέσου
            
            
               Βάσει του άρθρου 395 της οδηγίας ΦΠΑ, παρέκκλιση από τους κοινούς κανόνες ΦΠΑ είναι δυνατή μόνο με έγκριση του Συμβουλίου, το οποίο αποφασίζει ομόφωνα κατόπιν πρότασης της Επιτροπής. Εξάλλου, η απόφαση του Συμβουλίου αποτελεί το πλέον ενδεδειγμένο μέσο, δεδομένου ότι μπορεί να απευθύνεται σε μεμονωμένα κράτη μέλη.
            
            
               3.ΑΠΟΤΕΛΕΣΜΑΤΑ ΕΚ ΤΩΝ ΥΣΤΕΡΩΝ ΑΞΙΟΛΟΓΗΣΕΩΝ, ΔΙΑΒΟΥΛΕΥΣΕΙΣ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΕΚΤΙΜΗΣΕΙΣ ΤΩΝ ΕΠΙΠΤΩΣΕΩΝ
            
            
               •Διαβουλεύσεις με τα ενδιαφερόμενα μέρη
            
            
               Η παρούσα πρόταση βασίζεται σε αίτηση της Ρουμανίας και αφορά μόνο το εν λόγω κράτος μέλος.
            
            
               •Συλλογή και χρήση εμπειρογνωσίας
            
            
               Δεν υπήρξε ανάγκη προσφυγής σε εξωτερικούς εμπειρογνώμονες.
            
            
               •Εκτίμηση των επιπτώσεων
            
            
               Η πρόταση απόφασης αποσκοπεί στην παρεμπόδιση ορισμένων μορφών φοροδιαφυγής και φοροαποφυγής στον τομέα της ξυλείας και, συνεπώς, έχει δυνητικά θετικό αντίκτυπο, δεδομένου ότι θα συνεχίσει να εμποδίζει την προσφυγή σε μηχανισμούς απάτης που εφαρμόζονταν προηγουμένως σε αυτόν τον τομέα ξυλείας. Η μη επέκταση του μέτρου, κατά τη Ρουμανία, θα οδηγήσει αναπόφευκτα σε αναζωογόνηση των εν λόγω μηχανισμών.
            
            
               Ωστόσο, λόγω του περιορισμένου πεδίου εφαρμογής της παρέκκλισης και της περιορισμένης χρονικής εφαρμογής της, οι επιπτώσεις θα είναι ούτως ή άλλως περιορισμένες.
            
            
               4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ
            
            
               Η πρόταση δεν έχει αρνητικές επιπτώσεις στον ενωσιακό προϋπολογισμό.
            
            
               5.ΛΟΙΠΑ ΣΤΟΙΧΕΙΑ
            
            
               Η πρόταση περιλαμβάνει ρήτρα λήξης ισχύος. Η ισχύς της παρέκκλισης λήγει αυτόματα την 31η Δεκεμβρίου 2019.
            
            
               2016/0163 (NLE)
            
            
               Πρόταση
            
            
               EKTEΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ
            
            
               για την τροποποίηση της εκτελεστικής απόφασης 2013/676/ΕΕ με την οποία επιτρέπεται στη Ρουμανία να συνεχίσει την εφαρμογή ειδικού μέτρου παρέκκλισης από το άρθρο 193 της οδηγίας 2006/112/ΕΚ σχετικά με το κοινό σύστημα φόρου προστιθεμένης αξίας
            
            
               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, 
            
         
         
            
               Έχοντας υπόψη την οδηγία 2006/112/EΚ του Συμβουλίου, της 28ης Νοεμβρίου 2006, σχετικά με το κοινό σύστημα φόρου προστιθέμενης αξίας
                  3
               , και ιδίως το άρθρο 395 παράγραφος 1,
            
            
               Έχοντας υπόψη την πρόταση της Ευρωπαϊκής Επιτροπής, 
            
            
               Εκτιμώντας τα ακόλουθα:
            
            
               (1)Το άρθρο 193 της οδηγίας 2006/112/ΕΚ προβλέπει ότι υπόχρεος για την καταβολή φόρου προστιθέμενης αξίας (ΦΠΑ) στις φορολογικές αρχές είναι, κατά γενικό κανόνα, ο υποκείμενος στον φόρο ο οποίος πραγματοποιεί παράδοση των αγαθών ή παροχή υπηρεσιών.
            
            
               (2)Με την εκτελεστική απόφαση 2010/583/ΕΕ του Συμβουλίου
                  4
               , και την ακόλουθη εκτελεστική απόφαση 2013/676/ΕΕ
                  5
                του Συμβουλίου επιτράπηκε στη Ρουμανία να εφαρμόσει μέτρο παρέκκλισης προκειμένου να καταστήσει τον αποδέκτη υπόχρεο για την καταβολή του ΦΠΑ στην περίπτωση των παραδόσεων προϊόντων ξύλου που πραγματοποιούνται από υποκείμενους στον φόρο.
            
            
               (3)Με επιστολή που καταχωρίστηκε στην Επιτροπή στις 9 Φεβρουαρίου 2016, η Ρουμανία ζήτησε την άδεια να συνεχίσει την εφαρμογή του μέτρου μετά την 31η Δεκεμβρίου 2016.
            
            
               (4)Η Επιτροπή ενημέρωσε τα άλλα κράτη μέλη, με επιστολή από 23ης Μαρτίου 2016, σχετικά με το αίτημα της Ρουμανίας. Με επιστολή με ημερομηνία 29 Μαρτίου 2016, η Επιτροπή κοινοποίησε στη Ρουμανία ότι διέθετε όλες τις αναγκαίες πληροφορίες για την εξέταση του αιτήματος.
            
            
               (5)Πριν από την άδεια εφαρμογής μηχανισμού αντιστροφής της επιβάρυνσης στις προμήθειες ξυλείας, η Ρουμανία είχε αντιμετωπίσει προβλήματα στην αγορά ξυλείας λόγω της φύσης της αγοράς και των σχετικών επιχειρήσεων. Σύμφωνα με την έκθεση της Ρουμανίας, που υποβλήθηκε μαζί με το αίτημα για παράταση του μέτρου, ο ορισμός του λήπτη ως υπόχρεου για την καταβολή του ΦΠΑ είχε ως αποτέλεσμα να εμποδίζει τη φοροαποφυγή και τη φοροδιαφυγή σ’ αυτόν τον τομέα και  ο μηχανισμός αυτός να παραμένει δικαιολογημένος.
            
            
               (6)Το μέτρο είναι ανάλογο προς τους επιδιωκόμενους στόχους, εφόσον δεν προορίζεται για γενική εφαρμογή, αλλά μόνο σε συγκεκριμένες πράξεις σε έναν τομέα που παρουσιάζει σημαντικά προβλήματα φοροδιαφυγής ή φοροαποφυγής.
            
            
               (7)Κατά τη γνώμη της Επιτροπής, το μέτρο δεν αναμένεται να έχει δυσμενείς επιπτώσεις στην παρεμπόδιση της απάτης σε επίπεδο λιανικής πώλησης ούτε σε άλλους τομείς ή σε άλλα κράτη μέλη.
            
            
               (8)Η έγκριση πρέπει να ισχύει για περιορισμένη περίοδο και να εφαρμοστεί έως τις 31 Δεκεμβρίου 2019.
            
            
               (9)Σε περίπτωση που η Ρουμανία κρίνει απαραίτητη περαιτέρω παράταση πέραν του 2019, πρέπει να υποβληθεί στην Επιτροπή νέα έκθεση, συνοδευόμενη από το αίτημα για παράταση, το αργότερο μέχρι την 1η Απριλίου 2019.
            
            
               (10)Το μέτρο παρέκκλισης δεν έχει αρνητικές επιπτώσεις στους ιδίους πόρους της Ένωσης που προέρχονται από τον ΦΠΑ.
            
            
               (11)Συνεπώς, η εκτελεστική απόφαση 2013/676/ΕΕ πρέπει να τροποποιηθεί αναλόγως,
            
            
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: 
            
            
               Άρθρο 1
            
            
                Η εκτελεστική απόφαση 2013/676/ΕΕ τροποποιείται ως εξής:
            
            
               α) Στο άρθρο 1, η ημερομηνία «31 Δεκεμβρίου 2016» αντικαθίσταται από την ημερομηνία «31 Δεκεμβρίου 2019».
            
            
               β) Στο άρθρο 3, η ημερομηνία «1η Απριλίου 2016» αντικαθίσταται από την ημερομηνία «1η Απριλίου 2019».
            
            
               Άρθρο 2
            
         
         
            
               Η παρούσα απόφαση απευθύνεται στη Ρουμανία.
            
            
               Βρυξέλλες,
            
            
               
                     Για το Συμβούλιο
               
               
                     Ο Πρόεδρος
               
            
         
         
            
                  
                     (1)
                  Εκτελεστική απόφαση 2010/583/ΕΕ του Συμβουλίου, της 27ης Σεπτεμβρίου 2010, με την οποία επιτρέπεται στη Ρουμανία να εισάγει ειδικό μέτρο παρέκκλισης από το άρθρο 193 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας (ΕΕ L 256 της 30.9.2010, σ. 27).
               
               
                  
                     (2)
                  Εκτελεστική απόφαση 2013/676/ΕΕ του Συμβουλίου, της 15ης Νοεμβρίου 2013, με την οποία επιτρέπεται στη Ρουμανία να συνεχίσει την εφαρμογή ειδικού μέτρου  παρέκκλισης από το άρθρο 193 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας (ΕΕ L 316 της 27.11.2013, σ. 31).
               
               
                  
                     (3)
                  ΕΕ L 347 της 11.12.2006, σ. 1.
               
               
                  
                     (4)
                  Εκτελεστική απόφαση 2010/583/ΕΕ του Συμβουλίου, της 27ης Σεπτεμβρίου 2010, με την οποία επιτρέπεται στη Ρουμανία να εισάγει ειδικό μέτρο παρέκκλισης από το άρθρο 193 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας (ΕΕ L 256 της 30.9.2010, σ. 27).
               
               
                  
                     (5)
                  Εκτελεστική απόφαση 2013/676/ΕΕ του Συμβουλίου, της 26ης Μαρτίου 2013, με την οποία επιτρέπεται στη Ρουμανία να συνεχίσει την εφαρμογή ειδικού μέτρου παρέκκλισης από το άρθρο 193 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας (ΕΕ L 316 της 27.11.2013, σ. 31).